אלדד פרי נדל"ן

אלדד פרי נדל"ן בע"מ, שנודעה גם בשם המקוצר פרי נדל"ן ובשם החברה הקשורה קבוצת אלדד פרי בע"מ, היא חברת בנייה ישראלית שעסקה בהקמת מיזמי בנייה רבים בישראל. החברה נקלעה לקשיים, שהובילו לצו לפתיחת הליכי חדלות פירעון לחברה ולפירוק אחדות מהחברות הבנות שלה. החברה הוקמה ביולי 2010 על ידי אלדד פרי, עורך דין בהכשרתו, ועסקה במיזמי בנייה רבים, בהם באמצעות קבוצות רכישה וחברות בנות, ברחבי ישראל, ובעיקר באזור המרכז. חברת הבת סולארא בע"מ עסקה בבנייה עצמה. עד סוף 2018 ארגנה פרי נדל"ן כעשרים קבוצות רכישה. מנכ"ל החברה בשנים 2013–2018 היה ליאור ברדוגו. ביולי 2018 מונה יצחק לקס למנכ"ל משותף בקבוצה, לצד אלדד פרי, וב־2019 מונה לקס ליו"ר פרי נדל"ן. ביולי 2019 תיאר פרי את פעילותו: "עם כל שנה שחולפת, ואני מוסר עוד בניין ועוד בניין, יותר ויותר אנשים מבינים את הפעילות. מסרתי מעל 800 יח"ד בשנתיים האחרונות, מעפולה עד אשדוד, ויש לי בצנרת 3,000 דירות". אחד המיזמים הגדולים של החברה הוא מיזם "פרי פלייס" ברחובות, שבו תוכננה הקמה, באמצעות קבוצת רכישה, של 750 דירות קטנות, בנות שני חדרים, שייועדו להשכרה לסטודנטים, ולצדן מרכז מסחרי, אולם כנסים ובית מלון. מיזמים נוספים של הקבוצה הם "פרי ריזורט" באשדוד, שבעניינו מתנהלת חקירה בלהב 433, ומיזם "פרי הורייזן" בבת ים, שהתגלגל לתביעות משפטיות מצד רוכשים עוד לפני קריסת הקבוצה, ובנובמבר 2020 הטילה הרשות להגנת הצרכן ולסחר הוגן קנס של 648 אלף ש"ח על חברת אלדד פרי נדל"ן, בגין הטעיית צרכנים במיזם זה. באוגוסט 2020 הטיל משרד הבינוי והשיכון על חברת פרי נדל"ן עיצום כספי בסך 800 אלף ש"ח, עקב הפרות של חוק המכר. בהמשך להליך זה הגיש משרד הבינוי והשיכון תלונה פלילית למשטרה על אלדד פרי. בינואר 2020 רכש איש העסקים חיים חמו, המתגורר בשווייץ, 40% ממניות הקבוצה. באוגוסט אותה שנה בוטלה רכישה זו, ולאחר מכן הגישה חברת גמי וחיים בע"מ, שבשליטת חמו, בקשה למינוי נאמן לקבוצה. זמן קצר לאחר מכן הפכה הקבוצה לחדלת פירעון. בין החובות שנטענו: חוב לחברת גמי וחיים בע"מ – 218.8 מיליון ש"ח, הלוואות מקרנות לרכישת קרקעות – 146.3 מיליון ש"ח, המחאות לפירעון – 85.46 מיליון ש"ח, התחייבויות לקבוצות רכישה – 52.68 מיליון ש"ח, הלוואות ממשקיעים פרטיים – 20.33 מיליון ש"ח, ועוד. בספטמבר 2020 הוציא בית המשפט צו הקפאת הליכים לקבוצה ומינה לה שני נאמנים, עורכי הדין אוהד גינדס וגונן קסטנבאום. לדברי הנאמנים "למעלה מאלף רוכשי דירות ונכסים עלולים להישאר ללא דירה וללא כסף". 13 רוכשים במיזם "אורות חנן" של החברה ברחובות טענו שנפלו קורבן להונאה מצד קבוצת אלדד פרי. אלדד פרי היה חתום על ערבויות אישיות הקשורות לחברה בסך יותר מ־200 מיליון ש"ח. באוקטובר 2020 מונה נאמן (עו"ד ארז חבר) גם לנכסיו של אלדד פרי. נאמני קבוצת אלדד פרי טענו שאלדד פרי חייב לקבוצה עשרות מיליוני שקלים. בעקבות הקריסה ננקטו פתרונות שונים לצמצום הנזק לרוכשים: במקרים שהבנייה לא החלה בוטלה רכישת הקרקע והרוכשים קיבלו חלק מהכספים ששילמו, ובמקרים שהבנייה החלה מנסים הנאמנים להביא להשלמתה, תוך גביית תשלום נוסף מהרוכשים. מיזמי "פרי נופים" במודיעין, "פרי הורייזן" ו"פרי ארט" בבת ים ו"פרי בסט" בלוד מתוכננים להגיע להשלמה, לאחר תוספת תשלום של 30% מהרוכשים. באחד ממיזמי החברה, "פרי מלודי" ברמלה, שתואר כ"שכונת המוזיקה של ישראל" והפרזנטורים שלו היו אייל גולן, אליקו וצביקה פיק, הושגה פשרה לפיה בעלי הקרקע, שקיבלו כ־40 מיליון ש"ח מחברי קבוצת הרכישה תמורת הקרקע, יחזירו לנאמנים כחצי מסכום זה, שלאחר ניכוי 5% כשכר טרחה לנאמנים יחולק בין חברי קבוצת הרכישה יחסית להשקעתם. בדצמבר 2021 רכשה חברת פרשקובסקי את מיזם "פרי פלייס" ברחובות תמורת 370 מיליון ש"ח. ב־15 באוקטובר 2021 נרצח אלדד פרי בידי רוכב אופנוע שהמתין לו וירה בו מטווח קצר. הוא הותיר אחריו אישה בהיריון (אשר לבסוף עברה הפלה טבעית) ושמונה ילדים. לאחר כשלושה שבועות נעצר דניאל קדר, תושב ראשון לציון בן 64 ללא עבר פלילי, שרכש שתי דירות בפרויקט של החברה ונדרש לשלם כ-1.4 מיליון ש"ח בנוסף למחירן כתוצאה מקריסת החברה. נגד קדר הוגש כתב אישום באשמת רצח בנסיבות מחמירות. גיא נרדי, ‏בור במקום בית: כך נראות קבוצות הרכישה של אלדד פרי אחרי הקריסה, באתר גלובס, 22 בספטמבר 2020 הדס מגן, ‏עלייה מטאורית, התרסקות מהירה: הסיפור המלא של קבוצת אלדד פרי, באתר גלובס, 26 בספטמבר 2020 חברת פרי נדל"ן: מה יעלה בגורל כספם של רוכשי דירות בפרויקטים של החברה?, באתר ‏מאקו‏, 12 בינואר 2021 עדי כהן ויעל דראל, "יזם הנדל"ן שהסתבך – ונרצח: עלייתו והתרסקותו של אלדד פרי" באתר MSN (מתוך TheMarker), 15 באוקטובר 2021 ליטל דוברוביצקי, "רצח אלדד פרי לא ישפיע על רוכשי הדירות, על החובות האישיים - ייתכן שכן", באתר ynet, 15 באוקטובר 2021 אמיתי גזית, "אלדד פרי דרך על המשבצת הלא נכונה", באתר כלכליסט, 16 באוקטובר 2021 עדי כהן, "שיקרו לי בפנים": הדמויות המרכזיות מאחורי הקריסה של פרי נדל"ן, באתר TheMarker‏, 19 באוקטובר 2021 אמיתי גזית, קבוצת אלדד פרי הכניסה שותף ותתמקד ביזמות במקום קבוצות רכישה, באתר כלכליסט, 16 בינואר 2020 מעריב אונליין, ‏אחרי חמש שנים: ליאור ברדוגו עוזב את חברת "אלדד פרי", באתר מעריב אונליין, 21 באוגוסט 2018 נמרוד בוסו, יו"ר עמידר לשעבר יצחק לקס מונה למנכ"ל משותף בקבוצת אלדד פרי, באתר כלכליסט, 30 ביולי 2018 דרור מרמור, אלדד פרי: "כל מה שהתחלתי סיימתי; אני כל הזמן נזהר וטרוד", מרכז הנדל"ן, 15 ביולי 2019 השקעה גדולה במחיר קטן, באתר TheMarker‏, 16 במאי 2017 - פרסומת; ynet, החלו העבודות להקמת פרויקט "פרי פלייס" ברחובות, באתר ynet, 7 בפברואר 2018 עדי כהן ויעל דראל, "יזם הנדל"ן שהסתבך – ונרצח: עלייתו והתרסקותו של אלדד פרי" באתר MSN (מתוך TheMarker), 15 באוקטובר 2021 מעריב אונליין, ‏"פרי הורייזן": המגדל היוקרתי והגבוה ביותר בבת ים יוקם בקו החוף, באתר מעריב אונליין, 17 באוקטובר 2018; ארי יקותיאל, פרויקט פרי הורייזן בבת ים יוצא לדרך לאחר דחיית רוב ההתנגדויות, "מרכז הנדל"ן", 4 במאי 2020 איציק וולף, פרי נדל"ן נקנסה ב-800 אלף שקל, באתר News1 מחלקה ראשונה, 3 באוגוסט 2020; אביגיל קדם, עיצום כספי של 800 אלף: סוף ההליך של "פרי נדל"ן" מרחובות מול משרד הבינוי והשיכון, באתר mynet‏ רחובות, 10 באוגוסט 2020 שלומית צור, משרד השיכון הגיש תלונה למשטרה נגד אלדד פרי בגין הפרות חוק המכר, באתר כלכליסט, 3 בנובמבר 2020 ליטל דוברוביצקי, בקשה למינוי נאמן זמני לקבוצת הנדל"ן אלדד פרי: "חובות של חצי מיליארד שקל", באתר ynet, 8 בספטמבר 2020 הדס מגן, ‏עלייה מטאורית, התרסקות מהירה: הסיפור המלא של קבוצת אלדד פרי, באתר גלובס, 26 בספטמבר 2020 ליטל דוברוביצקי, "אלדד פרי חייב לקבוצה עשרות מיליוני שקלים", באתר כלכליסט, 9 בדצמבר 2020 גיא ליברמן, ‏כל הדרך להקפאת הליכים: 13 רוכשים של אלדד פרי טוענים - "החברה עקצה אותנו", באתר גלובס, 10 בספטמבר 2020 ליטל דוברוביצקי, הרכוש של אלדד פרי נחשף: בית ב-7 מיליון שקל, רכב יגואר ודירה ברחובות, באתר ynet, 26 באוקטובר 2020; אריק מירובסקי, ‏מה יקרה כעת לחקירות ולנושים של אלדד פרי?, באתר גלובס, 15 באוקטובר 2021 ליטל דוברוביצקי, ביהמ"ש מינה את עו"ד ארז חבר כנאמן זמני לנכסי אלדד פרי, באתר כלכליסט, 27 באוקטובר 2020; ליטל דוברוביצקי, דו"ח הנאמן נחשף: "לקבוצת פרי ואלדד פרי חובות משותפים של 330 מיליון שקל", באתר כלכליסט, 7 בדצמבר 2020 הילה ציאון, פרשת אלדד פרי: חברת מימון אשראי תעביר מיליונים לרוכשי דירות במודיעין, באתר ynet, 1 בספטמבר 2021 אמיתי גזית, פשרה: חברי קבוצת רכישה של פרי נדל"ן יקבלו 50% מהשקעתם, באתר כלכליסט, 26 במרץ 2021 גולן חזני, פרשקובסקי זכתה במכרז לרכישת פרויקט פרי פלייס ברחובות, באתר כלכליסט, 13 בדצמבר 2021 אלי סניור, יזם הנדל"ן אלדד פרי נרצח ברחובות: הגיע לתפילה - ונורה למוות, באתר ynet, 15 באוקטובר 2021; יהושע בריינר ורן שמעוני, חשד לרצח: יזם הנדל"ן אלדד פרי נורה למוות ברחובות, באתר הארץ, 15 באוקטובר 2021 אלמנתו של אלדד פרי גילתה שהיא בהריון וביקשה לעכב את מכירת ביתם, באתר רחובות ניוז, ‏2021-11-28 ברהנו טגניה, ‏אלמנתו של הקבלן אלדד פרי מדברת לראשונה על הרצח – ועל ההפלה שעברה אחרי, באתר ‏מאקו‏, 24 ביולי 2022 הדס מגן, ‏לימוד תורה וניסיונות חילוץ: איך נראו חייו של אלדד פרי מהקריסה המהדהדת ועד שנרצח, באתר גלובס, 22 באוקטובר 2021 לירן לוי‏, הנשק, האופנוע והמארב בחניון: כך נתפס החשוד ברצח אלדד פרי, באתר וואלה, 22 בנובמבר 2021 גלעד מורג, חמישה שבועות אחרי הירי מחוץ לבית הכנסת: רוכש הדירות מאלדד פרי נאשם ברצח בנסיבות מחמירות, באתר ynet, 25 בנובמבר 2021